จังหวัดลำปาง ชู “ลายละกอนไส้หมู” เป็นลายผ้าอัตลักษณ์ประจำจังหวัด
นายสิธิชัย จินดาหลวง ผู้ว่าราชการจังหวัดลำปาง ประชุมคณะกรรมการคัดเลือกลายผ้าอัตลักษณ์ประจำจังหวัด เพื่อประกอบการจัดทำหนังสือ “ภูษาศิลป์ จากท้องถิ่นสู่สากล” เนื่องในโอกาสมหามงคลเฉลิมพระชนมพรรษา 90 พรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ห้องประชุมเวียงละกอน ชั้น 4 ศาลากลางจังหวัดลำปางกระทรวงวัฒนธรรม จะดำเนินการจัดทำหนังสือ “ภูษาศิลป์ จากท้องถิ่นสู่สากล”  เนื่องในโอกาสที่สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ทรงเจริญพระชนมพรรษา 90 พรรษา ในวันที่ 12 สิงหาคม 2565 เพื่อเป็นการเฉลิมพระเกียรติและน้อมรำลึกในพระมหากรุณาธิคุณอันหาที่สุดมิได้ ที่ทรงพระวิริยะอุตสาหะปฏิบัติพระราชกรณียกิจในการส่งเสริมเรื่อง “ผ้าไทย” และสิ่งทอท้องถิ่นที่เกือบสูญหายไปให้กลับมาได้รับความนิยมอีกครั้ง พร้อมยกระดับผ้าไทยให้มีความโดดเด่นและมีชื่อเสียงในเวทีโลก เพื่อสร้างอาชีพ สร้างรายได้ นำไปสู่การพัฒนาคุณภาพชีวิตความเป็นอยู่ของประชาชนให้ดีขึ้น คณะกรรมการคัดเลือกลายผ้าอัตลักษณ์ลำปาง พิจารณาเห็นชอบเลือกผ้า “ลายละกอนไส้หมู” ซึ่งลายผ้าดังกล่าว เป็นลวดลายที่ปรากฎในสถาปัตยกรรม วัดวาอาราม บ้านเรือนและงานพุทธศิลป์ของจังหวัดลำปาง เป็นลวดลายอันเป็นเอกลักษณ์ของสกุลช่างลำปาง ยกตัวอย่างเช่น โก่งคิ้วตรงทางเข้าวิหารวัดประตูป่อง สัตตภัณฑ์วัดปงสนุกเหนือ เป็นต้น ซึ่งลายไส้หมูนี้ปรากฎแพร่หลายในวัดต่างๆ ของจังหวัดลำปาง และได้รับการยอมรับว่าเป็นลายที่เกิดขึ้นในเฉพาะจังหวัดลำปางเท่านั้น อีกทั้งลายดังกล่าวมีลักษณะต่อเนื่องตลอดชิ้นงานไม่ขาดช่วงและยังสามารถเลื่อนไหล ปรับรูป หรือสามารถนำไปใช้ต่อยอดในรูปแบบต่างๆ ได้ คณะกรรมการฯ และคณะผู้เชี่ยวชาญจึงมีความเห็นตรงกันว่า ควรเสนอให้ลายดังกล่าวเป็นลายอัตลักษณ์ของจังหวัดลำปาง ในชื่อลาย “ละกอนไส้หมู”